CELEX: 32021D2197
Language: et
Date: 2021-12-13 00:00:00
Title: Nõukogu otsus (ÜVJP) 2021/2197, 13. detsember 2021, millega muudetakse otsust (ÜVJP) 2020/1999, mis käsitleb inimõiguste raske rikkumise vastu suunatud piiravaid meetmeid

13.12.2021   
               
               
                  ET
               
               
                  Euroopa Liidu Teataja
               
               
                  LI 445/17
               
            
         NÕUKOGU OTSUS (ÜVJP) 2021/2197,
         13. detsember 2021,
         millega muudetakse otsust (ÜVJP) 2020/1999, mis käsitleb inimõiguste raske rikkumise vastu suunatud piiravaid meetmeid
         EUROOPA LIIDU NÕUKOGU
         võttes arvesse Euroopa Liidu lepingut, eriti selle artiklit 29,
         võttes arvesse nõukogu 7. detsembri 2020. aasta otsust (ÜVJP) 2020/1999, mis käsitleb inimõiguste raske rikkumise vastu suunatud piiravaid meetmeid, (1) eriti selle artikli 5 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 7. detsembril 2020 vastu otsuse (ÜVJP) 2020/1999.
                  
               
                     (2)
                  
                  
                     Kõrge esindaja tegi 8. detsembril 2020 Euroopa Liidu nimel avalduse kogu maailmas rakendatava inimõiguste rikkujate vastase ELi sanktsioonirežiimi kohta, milles liit ja selle liikmesriigid kinnitasid taas oma kindlat pühendumust inimõiguste edendamisele ja kaitsmisele kogu maailmas. Kogu maailmas rakendatav inimõiguste rikkujate vastane ELi sanktsioonirežiim rõhutab liidu otsustavust suurendada oma ülemaailmset rolli inimõiguste raskete rikkumiste vastases võitluses. Liidu strateegiline eesmärk on tagada, et iga inimene saaks oma inimõigusi tegelikult kasutada. Inimväärikuse, vabaduse, demokraatia, võrdsuse, õigusriigi põhimõtte ja inimõiguste austamine on liidu ning liidu ühise välis- ja julgeolekupoliitika põhiväärtused.
                  
               
                     (3)
                  
                  
                     Nõukogu võttis 2. märtsil 2021 vastu otsuse (ÜVJP) 2021/372, (2) millega kanti loetellu neli Venemaa isikut, kes on osalenud inimõiguste rasketes rikkumistes Venemaal, sealhulgas meelevaldsetes vahistamistes ja kinnipidamistes, rahumeelse kogunemise ja ühinemise vabaduse ning arvamus- ja väljendusvabaduse ulatuslikus ja süstemaatilises mahasurumises.
                  
               
                     (4)
                  
                  
                     Nõukogu võttis 22. märtsil 2021 vastu otsuse (ÜVJP) 2021/481, (3) millega kanti loetellu 11 isikut ja neli üksust, kes on seotud inimõiguste raskete rikkumistega Hiinas, Korea Rahvademokraatlikus Vabariigis (KRDV), Liibüas, Eritreas, Lõuna-Sudaanis ja Venemaal, sealhulgas piinamise, kohtuvälise hukkamise, kadunuks jääma sundimise või sunniviisilise töö süstemaatilise kasutamisega.
                  
               
                     (5)
                  
                  
                     Liit tunneb jätkuvalt sügavat muret maailma eri paigus toimuvate selliste inimõiguste raskete rikkumiste pärast nagu piinamine ja muu julm, ebainimlik või inimväärikust alandav kohtlemine või karistamine ning kohtuvälised, kiir- või omavolilised hukkamised ja tapmised, mille on toime pannud Venemaal baseeruv juriidilise isiku õigusteta sõjaline eraettevõte Wagner Group Ukrainas, Süürias, Liibüas, Kesk-Aafrika Vabariigis, Sudaanis ja Mosambiigis.
                  
               
                     (6)
                  
                  
                     Võttes arvesse Wagner Groupi tegevuse rahvusvahelist mõõdet ja tõsidust ning selle destabiliseerivat mõju nimetatud riikides, leiab liit, et Wagner Groupi tegevus kahjustab ELi lepingu artiklis 21 sätestatud ühise välis- ja julgeolekupoliitika eesmärke, eelkõige eesmärki tugevdada ja toetada demokraatiat, õigusriiki, inimõigusi ja rahvusvahelise õiguse põhimõtteid kooskõlas ELi lepingu artikli 21 lõike 2 punktiga b.
                  
               
                     (7)
                  
                  
                     Seda arvesse võttes tuleks kolm isikut ja üks üksus lisada otsuse (ÜVJP) 2020/1999 lisas sätestatud selliste füüsiliste ja juriidiliste isikute, üksuste ja asutuste loetellu, kelle suhtes kohaldatakse piiravaid meetmeid.
                  
               
                     (8)
                  
                  
                     Otsuse (ÜVJP) 2020/1999 lisa tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsuse (ÜVJP) 2020/1999 lisa muudetakse vastavalt käesoleva otsuse lisale.
         
         
            Artikkel 2
            Käesolev otsus jõustub Euroopa Liidu Teatajas avaldamise päeval.
         
         
            Brüssel, 13. detsember 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  ELT L 410 I, 7.12.2020, lk 13.
         
            (2)  Nõukogu 2. märtsi 2021. aasta otsus (ÜVJP) 2021/372, millega muudetakse otsust (ÜVJP) 2020/1999, mis käsitleb inimõiguste raske rikkumise vastu suunatud piiravaid meetmeid (ELT L 71 I, 2.3.2021, lk 6).
         
            (3)  Nõukogu 22. märtsi 2021. aasta otsus (ÜVJP) 2021/481, millega muudetakse otsust (ÜVJP) 2020/1999, mis käsitleb inimõiguste raske rikkumise vastu suunatud piiravaid meetmeid (ELT L 99 I, 22.3.2021, lk 25).
      
      
         
            LISA
            
               1.   
               Otsuse (ÜVJP) 2020/1999 lisa A osas („Füüsilised isikud“) esitatud füüsiliste isikute loetellu lisatakse järgmised kanded:
               
                            
                        
                        
                           Nimed
                           (transliteratsioon ladina tähestikku)
                        
                        
                           Nimed
                        
                        
                           Tuvastamisandmed
                        
                        
                           Loetellu kandmise põhjused
                        
                        
                           Loetellu kandmise kuupäev
                        
                     
                           „16.
                        
                        
                           Dimitriy (Dimitry, Dmitri, Dmitry) Valerievich UTKIN
                        
                        
                           Дмитрий Валерьевич Уткин
                           (kirjapilt vene keeles)
                        
                        
                           Ametikoht(-kohad): Wagner Groupi asutaja ja komandör
                           Auaste: kolonelleitnant (reserv)
                           Raadiokutsung: Vagner, Wagner
                           Wagner Groupi identifitseerimisnumber: M-0209
                           Sünniaeg: 1. juuni 1970 või 11. juuni 1970
                           Sünnikoht: Asbest, Sverdlovski oblast, Vene NFSV (praegune Venemaa Föderatsioon)
                           Kodakondsus: Vene
                           Aadress: Pskov, Venemaa Föderatsioon
                           Sugu: mees
                        
                        
                           Venemaa sõjaväeluure (GRU) endine ohvitser Dimitriy Utkin on Wagner Groupi asutaja ning vastutab Wagner Groupi palgasõdurite erinevatesse riikidesse lähetamise operatsioonide koordineerimise ja kavandamise eest.
                           Wagner Groupis juhtival ametikohal oleva isikuna vastutab ta Wagner Groupi poolt toime pandud inimõiguste raskete rikkumiste eest, mis hõlmavad piinamist ning kohtuväliseid, kiir- või omavolilisi hukkamisi ja tapmisi.
                           See hõlmab 2017. aasta juunis Süüria Homsi kubermangus toimunud Süüria desertööri surnuks piinamist Wagner Groupi nelja liikme poolt. Wagner Groupi endise liikme sõnul andis Dimitriy Utkin isiklikult korralduse desertööri surnuks piinamiseks ja selle filmimiseks.
                        
                        
                           13.12.2021
                        
                     
                           17.
                        
                        
                           Stanislav Evgenievitch DYCHKO
                        
                        
                           Станислав Евгеньевич Дычко
                           (kirjapilt vene keeles)
                        
                        
                           Ametikoht(-kohad): Wagner Groupi palgasõdur
                           Sünniaeg: 1990
                           Kodakondsus: Vene
                           Sugu: mees
                        
                        
                           Stavropoli politsei endine töötaja Stanislav Dychko on Wagner Groupi palgasõdur.
                           Lisaks veel kolmele Wagner Groupi palgasõdurile osales ta 2017. aasta juunis Süüria Homsi kubermangus toimunud Süüria desertööri surnuks piinamises.
                           Seetõttu vastutab ta Süürias toime pandud inimõiguste raskete rikkumiste eest.
                        
                        
                           13.12.2021
                        
                     
                           18.
                        
                        
                           Valery (Valeriy) Nikolaevich ZAKHAROV
                        
                        
                           Валерий Николаевич Захаров
                           (kirjapilt vene keeles)
                        
                        
                           Ametikoht(-kohad): Kesk-Aafrika Vabariigi presidendi julgeolekunõunik
                           Wagner Groupi identifitseerimisnumber: M-5658
                           Sünniaeg: 12. jaanuar 1970
                           Sünnikoht: Leningrad, Vene NFSV (praegune Venemaa Föderatsioon)
                           Kodakondsus: Vene
                           Sugu: mees
                        
                        
                           Venemaa riikliku julgeolekubüroo (FSB) endine liige Valery Zakharov on Kesk-Aafrika Vabariigi presidendi julgeolekunõunik. Ta on Wagner Groupi juhtimisstruktuuri võtmeisik ja tal on tihedad sidemed Venemaa ametivõimudega.
                           Võttes arvesse, et ta on Kesk-Aafrika Vabariigis mõjukal positsioonil ja Wagner Groupis juhtival ametikohal, vastutab ta Wagner Groupi poolt Kesk-Aafrika Vabariigis toime pandud inimõiguste raskete rikkumiste eest, mis hõlmavad kohtuväliseid, kiir- või omavolilisi hukkamisi ja tapmisi.
                           See hõlmab kolme Venemaa ajakirjaniku (kelle julgeoleku eest vastutas Valery Zakharov) mõrvamist 2018. aastal.
                        
                        
                           13.12.2021“
                        
                     
            
               2.   
               Otsuse (ÜVJP) 2020/1999 lisa B osas („Juriidilised isikud, üksused ja asutused“) esitatud juriidiliste isikute, üksuste ja asutuste loetellu lisatakse järgmine kanne:
               
                            
                        
                        
                           Nimed
                           (transliteratsioon ladina tähestikku)
                        
                        
                           Nimed
                        
                        
                           Tuvastamisandmed
                        
                        
                           Loetellu kandmise põhjused
                        
                        
                           Loetellu kandmise kuupäev
                        
                     
                           „5.
                        
                        
                           Wagner Group, teise nimega Vagner Group
                        
                        
                           Группа Вагнера
                           (kirjapilt vene keeles)
                        
                        
                            
                        
                        
                           Wagner Group on Venemaal baseeruv juriidilise isiku õigusteta sõjaline eraettevõte, mis loodi 2014. aastal Slavonic Corpsi õigusjärglasena. Seda juhib Dimitriy Utkin ja rahastab Yevgeny Prigozhin. Wagner Group rahastab ja teostab oma operatsioone kohalike üksuste loomise kaudu ja tegevuskohaks olevate riikide valitsuste toetusel.
                           Wagner Group vastutab Ukrainas, Süürias, Liibüas, Kesk-Aafrika Vabariigis, Sudaanis ja Mosambiigis toime pandud inimõiguste raskete rikkumiste eest, mis hõlmavad piinamist ning kohtuväliseid, kiir- või omavolilisi hukkamisi ja tapmisi.
                        
                        
                           13.12.2021“